b'\n_START_ARTICLE_\nNan Madol\n_START_SECTION_\nZgodovina\n_START_PARAGRAPH_\nNan Madol je bilo obredno in politi\xc4\x8dno sredi\xc5\xa1\xc4\x8de dinastije Saudeleur, ki je vse do leta 1628 vladala pribli\xc5\xbeno 25.000 ljudem na otoku Pohnpei. Nan Madol le\xc5\xbei med glavnim otokom in otokom Temwen, to obmo\xc4\x8dje pa je bilo \xc5\xbee stoletja poprej prizori\xc5\xa1\xc4\x8de \xc4\x8dlove\xc5\xa1kih aktivnosti. V 8. ali 9. stoletju so tod pri\xc4\x8deli graditi umetne oto\xc4\x8dke, zna\xc4\x8dilna megalitska gradnja pa se je verjetno pojavila \xc5\xa1ele v 12. ali 13. stoletju in je povezana z nastopom legendarne dinastije Saudeleur._NEWLINE_Po izro\xc4\x8dilu na otoku Pohnpei naj bi Nan Madol ustvarili graditelji kompleksa Leluh ob otoku Kosrae, kjer so bile v uporabi ogromne kanite stavbe. Del graditeljev naj bi se z otoka Kosrae preselil na Pohnpei, kjer so razvili \xc5\xa1e naprednej\xc5\xa1e oblike gradnje. Dejansko na otoku Leluh najdemo podobne bazaltne zgradbe in umetne otoke, Leluh pa je z nasipom povezan tud z otokom Kosrae. Toda radiokarbonske analize ka\xc5\xbeejo, da je Nan Madol za\xc4\x8del nastajati dve stoletji pred Leluhom. Podobnost med kompleksoma Leluh in Nan Madol je v tem, da je namen gradnje lo\xc4\x8denega mesta verjetno lo\xc4\x8ditev plemstva od obi\xc4\x8dajnih ljudi._NEWLINE_Legenda pravi, da sta \xc4\x8darovnika dvoj\xc4\x8dka Olisihpa in Olosohpa iz mitolo\xc5\xa1kega Zahodnega Kataua (ali Kanamwaysoja) zgradila mesto. Brata sta v velikem kanuju iskala mesto, kjer bi postavila oltar na \xc4\x8dast bogu poljedelstva Nahnisohnu Sahpwu. Uspelo jima je postaviti oltar v bli\xc5\xbeini otoka Temwen. Po izro\xc4\x8dilu sta brata kamnite klade s \xc4\x8darobnimi mo\xc4\x8dmi prena\xc5\xa1ala po zraku s pomo\xc4\x8djo lete\xc4\x8dega zmaja. Ko je Olisihpa umrl zaradi starosti, je Olosohpa postal prednik dinastije Saudeleur. Kaj se je na koncu zgodilo z bajeslovno dinastijo Saudeleur, ni znano. Legende govorijo o posegu nevihtnega boga, po drugih namigih pa naj bi to dinastijo uni\xc4\x8dili voj\xc5\xa1\xc4\x8daki, ki so pri\xc5\xa1li iz jugovzhodne smeri z otoka Kosrae. Bojevnike naj bi vodil vojskovodja Isokelekel, ki naj bi prav tako vladal v Nan Madolu, njegovi nasledniki pa naj bi naselbino opustili.\n_START_SECTION_\nZna\xc4\x8dilnosti Nan Madola\n_START_PARAGRAPH_\nArheolo\xc5\xa1ko najdi\xc5\xa1\xc4\x8de se razteza na povr\xc5\xa1ini ve\xc4\x8d kot 18\xc2\xa0km\xc2\xb2 in vklju\xc4\x8duje kamnito arhitekturo na koralnem grebenu ob otoku Temwen, mnoge umetne oto\xc4\x8dke ter bli\xc5\xbenjo obalo otoka Pohnpei. Sama naselbina z znamenitimi kamnitimi zidovi se je raztezala pribli\xc5\xbeno 1.5\xc2\xa0km v dol\xc5\xbeino in  0.5\xc2\xa0km v \xc5\xa1irino in je obsegala skoraj 100 umetnih oto\xc4\x8dkov, ki so nastali z zapolnitvijo koralnih plo\xc5\xa1\xc4\x8dadi, vmes pa so graditelji pustili vodne kanale. Karbonska datacija ka\xc5\xbee, da so Nan Madol pri\xc4\x8deli graditi okoli 1.200 n.\xc5\xa1., ljudje pa so morda \xc5\xbeiveli tod \xc5\xbee okrog 200 pr.n.\xc5\xa1. Pri gradnji so uporabljali \xc4\x8drni bazalt, ki so tovorili z otoka Pohnpei, ne da bi ga pri tem lomili. Gradnja naselbine je verjetno trajala okrog 300 let._NEWLINE_Oto\xc4\x8dki so bili kvadratne oblike. V mestu je bilo posebno severovzhodno obmo\xc4\x8dje grobnic z 58 otoki. Nekateri otoki so bili namenjeni posebnim dejavnostim - npr. pripravi hrane, izgradnji kanujev, pridelavi kokosovega olja. Umetni oto\xc4\x8dki so imeli ob bregovih zidove, ki so segali tudi 9,1 metrov v vi\xc5\xa1ino. V mestecu ni izvora pitne vode ali hrane - vodo so zaradi tega morali zbirati, ali pa jo skupaj s hrano na plovilih pripeljati iz glavnega otoka_NEWLINE_Nan Madol je bila posebna naselbina, namenjena dru\xc5\xbebeni eliti otoka.  Mestece je imelo  500 do 1.000 prebivalcev, kljub eliti pa je ve\xc4\x8dino prebivalstva bila obi\xc4\x8dajnih oto\xc4\x8danov. Vladarji so mestece uporabljali tudi za nadzor svojih nasprotnikov, ki so jih prisilili \xc5\xbeiveti v naselbini. Mesto je bilo zelo pomembno versko sredi\xc5\xa1\xc4\x8de, kjer so med drugim \xc4\x8dastili nevihtnega boga in sveto jeguljo.'